Document ID: 32012R0357

REGULAMENTUL DE PUNERE ÎN APLICARE (UE) NR. 357/2012 AL COMISIEI
din 24 aprilie 2012
de modificare a Regulamentului de punere în aplicare (UE) nr. 29/2012 privind standardele de comercializare a uleiului de măsline
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 113 alineatul (1) litera (a) și articolul 121 primul paragraf litera (a) coroborate cu articolul 4,
întrucât:
(1)
În Regulamentul de punere în aplicare (UE) nr. 29/2012 al Comisiei din 13 ianuarie 2012 privind standardele de comercializare a uleiului de măsline (2), care este versiunea codificată a Regulamentului (CE) nr. 1019/2002 al Comisiei (3), trimiterile la Comunitate utilizate la articolul 4 din Regulamentul (CE) nr. 1019/2002 pentru denumirile de origine au fost înlocuite cu trimiteri la Uniune. Articolul 12 alineatul (2) din Regulamentul de punere în aplicare (UE) nr. 29/2012 prevede o perioadă tranzitorie pentru ca produsele fabricate și etichetate legal în Uniune sau importate legal în Uniune și puse în liberă circulație înainte de 1 iulie 2012 să poată fi comercializate până la epuizarea stocurilor. Pe de o parte, se consideră că această perioadă tranzitorie este prea scurtă și, pe de altă parte, termenul „legal” utilizat în dispoziția menționată creează confuzie în ceea ce privește tranziția de la Regulamentul (CE) nr. 1019/2002 la Regulamentul de punere în aplicare (UE) nr. 29/2012.
(2)
Pentru a permite, pe o perioadă mai lungă, utilizarea etichetelor care fac trimitere la termenul „Comunitate”, trebuie prevăzut, așadar, ca produsele fabricate și etichetate în Uniune sau importate în Uniune și puse în liberă circulație în conformitate cu Regulamentul (CE) nr. 1019/2002 înainte de 1 ianuarie 2013 să poată fi comercializate până la epuizarea stocurilor.
(3)
Prin urmare, Regulamentul de punere în aplicare (UE) nr. 29/2012 trebuie modificat în consecință.
(4)
Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
La articolul 12 din Regulamentul de punere în aplicare (UE) nr. 29/2012, alineatul (2) se înlocuiește cu următorul text:
„(2) Produsele fabricate și etichetate în Uniune sau importate în Uniune și puse în liberă circulație în conformitate cu Regulamentul (CE) nr. 1019/2002 înainte de 1 ianuarie 2013 pot fi comercializate până la epuizarea stocurilor.”
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 aprilie 2012.

Labels: 3
17